સારા પુસ્તકો સમાન કોઈ કાયમી મિત્ર નથી. દુનિયાભરમાં ભારત જગતગુરુની ભૂમિકા ભજવે છે. મોટા મોટા મહાપુરુષો હિમાલયનો પ્રવાસ કરી ગયાં છે, ભારતના ધર્મ અને રીવાજો પાછળ ગંભીર અને સો ટચનું સત્ય છુપાયેલું આજે પણ વિજ્ઞાનીઓ સાબિત કરે છે. સ્વામી વિવેકાનંદએ ગુરુ રામકૃષ્ણ પરમહંસ પાસે ધર્મ અને આત્માના રહસ્ય જાણવા વિનંતી કરી, અનેક ચર્ચા અને તર્કવિતર્ક પછી પણ સ્વામીજી અતૃપ્ત જ રહ્યાં. ગુરુ રામકૃષ્ણ પરમહંસને લાગ્યું કે સ્વામી વિવેકાનંદની જ્ઞાન પિપાસા માત્ર અષ્ટાવક્રનો ઉપદેશ જ શાંત કરી શકે તેમ છે. સ્વામી વિવેકાનંદ એક જ બેઠકે આખું પુસ્તક વાંચી ગયા, અષ્ટાવક્ર મુનિનો ઉપદેશ તેમને ક્ષીર સાગરનું નવનીત લાગ્યો. સ્વામી વિવેકાનંદ આ જ્ઞાનથી તૃપ્ત થયાં અને તેમણે ગુરુ રામકૃષ્ણ પરમહંસને ભાવવિભોર થઇને વંદન કર્યા. પ્રચલિત મત મુજબ કહેવાય છે કે, અષ્ટાવક્ર જન્મ્યા ત્યારે તેઓના આઠ અંગ વિકલ હતા એટલે તેઓ અષ્ટાવક્રના નામથી ઓળખાયા. ઘણા બધા અંગોમાં ખામીને લીધે તેઓ દેખાવે કરૂપ લાગતા હતા. તેમના કરૂપને લીધે તેમની માતાને પિતા તરફથી તિરસ્કાર સહન કરવો પડતો. બાળક અષ્ટાવક્રએ જોયું કે તેમના પિતા જ્ઞાની હોવા છતાં અષ્ટાવક્રના માત્ર દેખાવને લીધે તેની તરફ ભેદભાવ કરતા હતા. અષ્ટાવક્ર જ્ઞાની અને મેઘાવી હોવા છતાં તેમની બુદ્ધિ અને જ્ઞાનની અવગણના થતી. તેમણે જોયું કે, પિતાતો શાસ્ત્રોના પંડિત હતા છતાં હજુ પણ તેમનું મન મનુષ્યની અંદર રહેલા સર્વોચ્ચ આત્માને જાણી શક્યું નહોતું. અષ્ટાવક્રને પિતાનો પ્રતિભાવ જોઇને ઘણું દુઃખ થતું. સમય જતા અષ્ટાવક્રએ અનેક તર્ક-વિતર્ક સહીત સંસારના સત્યને સમજવા ભગીરથ પ્રયત્ન કર્યો, તેમની અસાધારણ બુદ્ધિને લીધે તેઓ જલ્દીથી સંસારનો સાર પામી ગયા, તેઓ એટલા તો મેઘાવી બન્યા કે જ્ઞાન-વિજ્ઞાનની ચર્ચામાં તેઓ બધા પંડિતોને પોતાના જ્ઞાન અને વિચક્ષણ બુદ્ધિથી હરાવી દેતા.